text: Vejdirektoratet: Trafikken glider
  08 januar 2016 kl. 06.48
  Indtil videre glider trafikken fint, meddeler Vejdirektoratet. 
  Snevejret har indtil videre ikke givet ualmindeligt store problemer i morgentrafikken. Godt nok tager det lidt længere tid at køre frem, fordi bilisterne køre efter forholdene, men Vejdirektoratet melder om, at trafikken glider.
  - Der er meget sne og sjap, og der er glat på vejene, men det kører faktisk pænt. Der er ikke de store problemer på vejene, siger Pia Richter-Pedersen fra Vejdirektoratets trafikcenter.
  - Folk har kørt pænt, og de har taget de nødvendige forholdsregler, siger hun.
  Lige pt. melder Vejdirektoratet kun om to advarsler: Over Vejlefjordbroen frarådes kørsel med vindfølsomme køretøjer, mens der mellem Kolding Vest og Kolding Syd holder en lastbil i nødsporet med fronten mod kørselsretningen.
  